ועדת הכספים, כנסת 23, פרוטוקול מספר 221, 2020-12-29 11:15

משה גפני: שלום לכולם.

משה גפני: אני פותח את הישיבה.

משה גפני: אנחנו עוברים לסעיף הבא שבסדר היום: הצעת אישור השקעת הממשלה בהון מניות בחברת ניהול המערכת בע"מ בהתאם לסעיף 10 לחוק החברות הממשלתיות.

משה גפני: מי מציג את הבקשה?

משה גפני: את השקעות הממשלה?

אריאל אבלין: אני, אדוני היושב-ראש.

אריאל אבלין: שלום לחברי הוועדה, אני סגן מנהל רשות החברות הממשלתיות, אחראי על חברות תשתיות האנרגיה והמים.

אריאל אבלין: מדובר בבקשה של הממשלה לפי סעיף 10 לחוק החברות הממשלתיות - -

מיקי לוי: אין כרגע מנכ"ל, נכון?

אריאל אבלין: הוא עדין נמצא.

משה גפני: מה?

מיקי לוי: לא, המנכ"ל קיבל תפקיד חדש אבל שאלתי אם הוא עדין בתפקידו, אז הוא אמר שהוא בין לבין.

אריאל אבלין: מדובר בבקשה של הממשלה לפי סעיף 10 לחוק החברות הממשלתיות להשקעה של 200 מיליון שקלים בחברת ניהול המערכת, זאת מעבר להשקעה של - -

שלומית ארליך: אם אפשר יותר בקול, לא שומעים אותך.

אריאל אבלין: אני אנסה.

אריאל אבלין: - - זאת מעבר להשקעה של 13 מיליון שקלים שכבר בוצעה בחברה באישור הוועדה בשנת 2019.

אריאל אבלין: קצת רקע – חברת ניהול המערכת היא חברה שהוקמה במסגרת הרפורמה במשק החשמל משנת 2018, במטרה להעביר לידיה את פעילות ניהול מערכת החשמל מחברת החשמל על-מנת ליצור תנאים לתחרות הוגנת במשק החשמל.

אריאל אבלין: על-פי החלטות הממשלה והתיקון לחוק משק החשמל שבא בעקבותיהן, נדרשה החברה ליטול את האחריות על ניהול משק החשמל בחודש דצמבר 2019.

אריאל אבלין: מועד זה הוארך מספר פעמים, ובתחילת חודש זה לקחה החברה אחריות על פעילות התכנון של רשת החשמל ובאישור ועדת הכלכלה של הכנסת, המועד להעברת פעילות יחידת ניהול מערכת החשמל הוארך עד לחודש יוני 2021.

אריאל אבלין: העברת פעילות ניהול המערכת מחברת החשמל לחברת ניהול המערכת כרוכה בסיכונים פיננסיים לא מבוטלים מאחר שהיא כוללת הסבה של ההתחייבויות של חברת החשמל כלפי יצרני החשמל הפרטיים לחברת ניהול המערכת, אותה חברה שנמצאת בהקמה.

אריאל אבלין: הסיכונים הפיננסיים נובעים בעיקר מכך שחברת ניהול המערכת מחויבת לשלם ליצרני החשמל על-פי אותם הסכמים שמוסבים לחברת החשמל ועל-פי ההסדרות של רשות החשמל.

אריאל אבלין: לעומת זאת, ההכנסות של החברה מגיעות מתעריף החשמל שנקבע על בסיס תחזיות אחת לשנה.

אריאל אבלין: מה שקורה, שבדרך כלל יש פערים בין התחזיות לבין הביצוע בפועל מכל מיני סיבות, אם זה שינוי בתמהיל הדלקים, אם זה שינוי שערי חליפין ושלל סיבות אחרות, ולמעשה הסיכונים נובעים מכך שעלולות להתקבל הכנסות שהן פחותות מההוצאות שנדרשות מהחברה.

אריאל אבלין: הפער הזה יכול להגיע למאות-מיליוני שקלים.

אריאל אבלין: על-מנת להבטיח את האיתנות הפיננסית של חברת ניהול המערכת ובעצם משק החשמל בכללותו כי אנחנו רוצים שאותו גוף מרכזי תמיד יעמוד בהתחייבויות שלו כלפי יצרני החשמל, הממשלה הקימה, בהתאם להחלטת הממשלה, צוות בין-משרדי שדן בנושא של חלוקת הסיכונים במשק החשמל – הוא קרוי צוות המסלקה.

אריאל אבלין: בהתאם להמלצות של הצוות, צומצמו הסיכונים שיעמדו בפני חברת ניהול המערכת מאחר שהוחלט שרק הסיכונים שכרוכים או קשורים ליצרני החשמל הפרטיים יועברו לחברת ניהול המערכת ולעומת זאת, הסיכונים שקשורים לייצור על-ידי חברת חשמל יישארו בחברת החשמל כפי שהם היו עד היום.

אריאל אבלין: אולם גם לאחר צמצום הסיכונים, עדין החברה נאלצת או עלולה להידרש להתמודד עם סיכונים בהיקפים של מאות-מיליוני שקלים מאחר ומדובר בחברה חדשה שאין לה נכסים משמעותיים בניגוד לחברת החשמל, שהיא חברה מאוד גדולה עם יתרונות גיוס הון משמעותיות, המדינה או הממשלה הייתה צריכה לתת מענה כדי להבטיח את האיתנות הפיננסית של החברה.

אריאל אבלין: למעשה, בשנת 2019 התקיים דיון בנושא בראשות מנכ"ל משרד האוצר היוצא או לשעבר, וסוכם לבנות הון עצמי לחברת ניהול המערכת, שישמש ככרית ביטחון לאותם מקרים שתיארתי כאן, אותם פערים שעלולים להיווצר.

אריאל אבלין: הסיכום אומר בגדול ש-200 מיליון שקלים יושקעו על-ידי המדינה בחברה, וזאת כנגד דיבידנד שיחולק על-ידי חברת החשמל.

אריאל אבלין: הקשר הוא שמועברת פה פעילות יחד עם הסיכונים שלה מחברה אחת לחברה השנייה, אז הסיכונים האלה יורדים מחברת החשמל.

אריאל אבלין: למעשה, חברת החשמל מחלקת דיבידנד למדינה בהיקף של 200 מיליון שקלים, מדינת ישראל אמורה להשקיע את אותם 200 מיליון שקלים בחברת ניהול המערכת.

אריאל אבלין: מעבר לכך, הוחלט שיקבע מודל תשואה ורווח לחברת ניהול המערכת שגם יהווה את ההון העצמי של החברה לאורך זמן - -

קריאה: ומתי זה יקרה?

אריאל אבלין: זה קרה כבר.

אריאל אבלין: אני אדבר על הסיכום ואחר-כך אני אעדכן מה קרה בעקבותיו.

אריאל אבלין: - - ודובר על ערבות מדינה שתינתן במקרה הצורך, של 150 מיליון שקלים.

אריאל אבלין: זה נעשה במהלך 2019 ומאז העמקנו או גורמי הממשלה השונים העמיקו עוד יותר את הבחינה של הנושא של האיתנות הפיננסית של החברה כי זה נושא מאוד-מאוד מורכב וכבד משקל.

אריאל אבלין: בוצעו מספר עבודות ייעוץ של כל הגופים המעורבים במשק החשמל ולמעשה, כל הסיכונים הונחו במסמך מאוד מסודר, מסמך עקרונות, שמדבר על הנושא הזה של האיתנות הפיננסית של החברה.

אריאל אבלין: למעשה, בהינתן הסכום של ה-200 מיליון שקלים של הון עצמי פלוס התשואה שצפויה להתקבל בחברה, החברה נדרשת לכרית ביטחון גדולה בהרבה כי כפי שאמרתי, הסיכונים שעלולים להיווצר יכולים להיות של מאות-מיליוני שקלים.

אריאל אבלין: הפער שמגשר בין אותו סכום לבין הסכום שדיברתי עכשיו אלה קווי אשראי והלוואות שהחברה תגייס כדי להתמודד עם הדברים האלה כאשר - -

משה גפני: בסדר, אני אחזור אליך.

משה גפני: אודי אדירי, אתה רוצה להוסיף?

משה גפני: מנכ"ל משרד האנרגיה, בבקשה.

אודי אדירי: תודה ליושב-ראש הוועדה ולוועדה על קביעת הדיון הזה ובהקדם כי הוא מאוד דחוף לנו.

אודי אדירי: מאוד חשוב לנו להוציא את המהלך הזה לדרך בשלמותו השנה.

אודי אדירי: חתמנו על הסכם עם החברה שיאפשר את העברת הכסף בכפוף לאישור כאן שיימשך הדיבידנד מחברת החשמל וזה יאפשר לנו, כמו שאמר אריאל - -

משה גפני: למה זה היה לכם כל-כך דחוף?

אודי אדירי: קודם כל, כמו שאמר אריאל, החברה כבר התחילה את הפעילות שלה בעולם של ניהול המערכת אבל העולם של הסיכונים הפיננסיים יגיע כשנעביר לה את – היא התחילה את כל תכנון המערכת אבל היא צריכה לקחת אחריות על היבטים של ניהול המערכת, שזה - - - הפיננסים, רוצים שהיא תוכל לקחת את זה בהקדם ולהשלים את המערך הזה בשנת הכספים הזאת.

אודי אדירי: זה מהלך מורכב של פתיחת דיבידנד בהשקעה, ואישור הוועדה, ככל שתאשר, יאפשר לנו לבצע את המהלך והחברה תוכל להתקדם בפרק זמן קצר ל - -

ינון אזולאי: כמה זמן?

אודי אדירי: כמה חודשים לשלב הבא של לקיחת אחריות מלאה אבל כמובן שהיא צריכה להעמיד קווי אשראי, היא צריכה לבצע פעילות.

אודי אדירי: כמו שאמר אריאל, בסוף ה-200 מיליון הם הבסיס, על זה החברה תפתח קווי אשראי, תגייס כסף מהמערכת הפיננסית ותוכל לצאת לדרך.

אודי אדירי: בסך הכל, היכולת לבצע את המהלך הזה, שהוא מהלך חשוב למשק החשמל, הוא יאפשר תחרות, הוא יאפשר את פיתוח המשק בצורה יותר טובה באופן שבו בסופו של דבר לא נופל שום נטל על הציבור – אין כאן תוספת בתעריף, אין כאן פנייה לקבלת תקציב מדינה.

אודי אדירי: זה בסך הכל צורה מיטבית שמשק החשמל עושה את זה בלי להטיל שום עלות על הציבור.

משה גפני: תודה רבה.

משה גפני: שאלות לגבי הנושא.

שלומית ארליך: בעצם ההעברה של 200 מיליוני שקלים כנגד חלוקת הדיבידנד – זה לא דבר שאושר בממשלה, נכון?

שלומית ארליך: זה סוכם בישיבה בראשות מנכ"ל משרד האוצר, נכון?

אודי אדירי: נכון.

אודי אדירי: הממשלה לא נכנסה בהחלטתה לאופן שבו תגיע החברה לאיתנות פיננסית והיא רק הקימה צוות שהמטרה שלו היא לדאוג לכך שהחברה תצא לדרך עם איתנות פיננסית טובה.

שלומית ארליך: והמהלך הזה צריך להיות מאושר על-ידי האסיפה הכללית?

אודי אדירי: המהלך הזה צריך להיות מאושר על-ידי האסיפה הכללית של חברת החשמל.

אריאל אבלין: ברמה הפורמלית, מה שמתבקש כאן זו רק השקעה.

אריאל אבלין: יש תקציב שמיועד לנושא הזה בתקציב משרד האנרגיה ולמעשה, אין לי היקש בין הדברים ברמה שמעניינת - -

שלומית ארליך: מה קורה עם הוועדה מאשרת את המהלך הזה אבל האסיפה הכללית לא מאשרת?

אודי אדירי: ההסכם שנחתם בין המדינה לבין חברת ניהול המערכת כולל שני תנאים מתלים:

אודי אדירי: האחד זה כמובן אישור הוועדה – בלי אישור הוועדה לא ניתן לבצע השקעה בחברה.

אודי אדירי: התנאי המתלה השני הוא העברת הדיבידנד.

משה גפני: למה לא הבאתם קודם אישור של האסיפה הכללית, לפני שאתם מביאים את זה לכאן?

אודי אדירי: קודם כל, השאלות האלה עלו.

אודי אדירי: אתה יכול לדמיין שעלתה השאלה למה - - -

משה גפני: אבל איפה עלו?

משה גפני: אני רוצה לדעת פה.

מיקי לוי: - - -

אודי אדירי: בסופו של דבר, יש כאן כמה תהליכים שהיה צריך לעשות אותם במקביל, גם מעולם הדיבידנד, גם מעולם אישור הוועדה, גם התקצוב, גם ההסכם עם החברה.

אודי אדירי: אני חושב שכל אחד מהדברים האלה, היה טוב שהיה קורה לפני השני.

אודי אדירי: אין כאן הוראה איך עושים הכל ביחד.

אודי אדירי: אגף תקציבים תקצב את התקנה לפני שעבר הדיבידנד, הכנו את ההסכם לחתימה והגענו אליכם כי האסיפה אמורה להתכנס היום.

אודי אדירי: יש כבר כמובן מבחינת רשות החברות, מבחינת דירקטוריון החברה – דירקטוריון החברה אישר מתן לדיבידנד כמובן הרבה לפני שהגענו לכאן.

אודי אדירי: רשות החברות אישרה גם היא את מתן הדיבידנד והיום אמורה להיות אסיפת בעלי המניות.

שלומית ארליך: אז שוב, רק כדי להבין: מה קורה במצב שהאסיפה לא מאשרת את זה?

אודי אדירי: ברגע שהאסיפה לא מאשרת את ההסכם אז יהיה צריך להחליט או להעביר את הפטור להסכם בחברה – ההסכם בחברה נחתם, התנאי הזה הוא תנאי מתלה להעברת הכספים, בסופו של דבר הוא נמצא שם ואפשר לשנות אותו אם רוצים.

אריאל אבלין: אני אנסה לדייק את הנושא הזה כי שאלת - -

משה גפני: אני לא יודע, היועצת המשפטית מבינה יותר.

משה גפני: אני מבקש תשובה, לא להסביר.

משה גפני: אנחנו נאשר את זה כאן והאסיפה הכללית היום בערב לא מאשרת – מה קורה אז עם העברת הכסף?

אריאל אבלין: זה בדיוק מה שרציתי להבהיר: האישור של הוועדה ניתן לעצם ההתחייבות של המדינה כלפי החברה לבצע את ההשקעה.

אריאל אבלין: ההתחייבות, בכפוף לאישור שלכם, תינתן לחברה.

אריאל אבלין: הכסף בפועל יעבור רק לאחר שחברת החשמל תאשר את אותו דיבידנד.

אריאל אבלין: היא תאשר, אין שאלה - -

משה גפני: אבל אם האסיפה הכללית לא מאשרת, מצביעה נגד?

אריאל אבלין: האסיפה הכללית – הסיכוי שזה יקרה הוא...

משה גפני: אני מדבר על הסיכוי הזה.

אריאל אבלין: לא, אין סיכוי כזה.

משה גפני: תראה, אני יכול להגיד: אתם יודעים מה?

משה גפני: תבואו מחר אחרי שנראה שהאסיפה הכללית אישרה.

משה גפני: אני רוצה לדעת שלא יישאר תלוי ועומד אישור שלנו על 200 מיליון שקלים, נכון?

משה גפני: יישאר תלוי ועומד ואתם תחליטו לשחק עם זה, להעביר לזה ולתת להוא...

קריאות: לא, לא.

משה גפני: איך?

משה גפני: אם האסיפה הכללית לא מאשרת, האם אתם חוזרים אלינו ואומרים שזה לא מאושר?

מיקי לוי: לא, - - - אם טכנית הוא יצטרך לחזור.

משה גפני: זהו בדיוק, לזה אני רוצה להגיע.

אריאל אבלין: אדוני היושב-ראש, אני אסביר: מדינת ישראל מחזיקה ברוב המכריע של המניות של חברת החשמל.

אריאל אבלין: רשות החברות העבירה לשרים שאחראים על החברה בקשה לקבל ייפוי כוח להצביע באסיפה הכללית בעד ההחלטה.

אריאל אבלין: כרגע הדבר ממתין לחתימה של - - -.

אריאל אבלין: מרגע שהחתימה הזאת תתקבל – אין שאלה, ההחלטה עוברת באסיפה הכללית.

אריאל אבלין: אין אופציה כזאת.

ינון אזולאי: אם השר לא יחתום?

ינון אזולאי: אם השר לא יחתום, לא תתכנס האסיפה.

אריאל אבלין: יא לא תתכנס.

משה גפני: מר אריאל, אנחנו נמצאים בבניין שאמרנו בו על כל מיני נושאים ואנחנו אומרים את זה כמעט תמיד שזה לא יקרה וזה קרה.

משה גפני: מה דעתך?

משה גפני: קרה.

משה גפני: אני רוצה להגיע לזה שאם מסיבה כל-שהיא, זה מה ששאלה היועצת המשפטית, האסיפה לא מאשרת, אני מבקש שתחזרו אלינו.

ינון אזולאי: יותר מזה – הוא אומר לך שאין מצב שהיא לא מאשרת, השאלה אם היא לא מתכנסת.

ינון אזולאי: זה הבדל.

ינון אזולאי: אם היא לא מתכנסת, אתה משאיר את זה תלוי ועומד.

ינון אזולאי: אנחנו מדברים עכשיו על מצב שהשר לא חתם ואז האסיפה בכלל לא מתכנסת.

ינון אזולאי: מה קורה עם האישור הזה?

ינון אזולאי: למה להביא אותו?

אודי אדירי: אדוני היושב-ראש, אני מציע ככה: יכול להיות שבסקטור פרטי היו הולכים לעורכי דין ועושים נאמנויות.

אודי אדירי: גם החברה יכלה לשאול: למה שאני אאשר את הדיבידנד לפני שהכנסת אישרה בכלל להשקיע בחברה?

אודי אדירי: והיא אישרה.

אודי אדירי: זה לא שפה מישהו שיחק משחק, דירקטוריון החברה אישר הרבה לפני שהוועדה הנכבדה הזאת התכנסה ויש פה תהליך שהוא יותר טכני בעיקרו, של אישור אסיפת בעלי מניות.

אודי אדירי: כמו שהסביר אריאל, אנחנו לא רואים סיכוי שהדבר הזה לא ייצא לפועל בסופו של דבר, ויש פה הרבה היבטים טכניים שפותרים את זה.

אודי אדירי: אני מציע, אדוני היושב-ראש, אם הבקשה שלך, שאם בתוך פרק זמן מסוים הדיבידנד לא יאושר נחזור ונעדכן את הוועדה ותכנסו שוב את הוועדה – אז אנחנו נבוא.

משה גפני: בסדר.

משה גפני: מישהו מחברת החשמל רוצה להתייחס?

סמי תורג'מן: לא מחברת החשמל, מחברת מנהל המערכת.

סמי תורג'מן: אני יושב-ראש הדירקטוריון.

מיקי לוי: הוא אדם צנוע אבל אנחנו חייבים לו הרבה ואמרתי את זה גם בפעם הקודמת, הוא היה אלוף פיקוד דרום, עזה - -

משה גפני: אה, בטח.

מיקי לוי: - - כל הסיפורים – אנחנו נותנים לו כבוד.

משה גפני: אגב, שלא תהיה לך טעות – אנחנו מאוד מכבדים אותך ומאוד מעריכים את מה שעשית, מלאי הערכה.

משה גפני: במערכת הפוליטית אנחנו לא...

סמי תורג'מן: תודה רבה.

סמי תורג'מן: אמרתם לי את זה גם בפעם הקודמת, אני אבוא בתדירות יותר גבוהה.

סמי תורג'מן: מה שחשוב לי להגיד בקצרה – החברה התחילה לפעול ונעשה פה תהליך מאוד מסודר של בניית האיתנות הפיננסית של החברה, שהרכיב של 200 מיליון שקל דיבידנד הוא מרכיב משמעותי ביותר כדי שנלך לאקט הבא של קליטת יחידת ניהול המערכת, שזה צפוי להיות במחצית השנה ב-20-21.

סמי תורג'מן: זה הבסיס שלנו לנהל את הסיכונים שאנחנו לוקחים על עצמנו במשק החשמל, ויש פה מענה טוב.

סמי תורג'מן: חשוב לדעת שהמבנה שנבנה של האיתנות הפיננסית, הוא יאפשר לחברה לעשות את התפקידים שלה בצורה בטוחה ויציבה.

סמי תורג'מן: תודה.

משה גפני: תודה רבה.

ינון אזולאי: כמה עובדים יש היום בחברה?

סמי תורג'מן: אנחנו קלטנו את יחידת תכנון ופיתוח עם כ-110 עובדים.

סמי תורג'מן: אנחנו עתידים לקלוט עוד 100 עובדים מיחידת ניהול המערכת כשנקלוט את התפקידים שלה, והיום במטה יש סדר גודל של 30 עובדים.

קריאה: זאת הערה מאוד חשובה – החברה הזאת תהיה הלב והמוח של משק החשמל.

ינון אזולאי: אבל הייתה הערה בנובמבר 2019, כשבאתם לפה, שביקשו שם שזה לא יגיע למקום שבסופו של דבר מנפחים את זה עם עובדים ועובדים, אנחנו רואים מה קורה בחברת החשמל ואנחנו לא רוצים שזה יגיע למקום הזה, ואנחנו גם יודעים את השכר שיש בחברת החשמל ולא רוצים שזה יגיע למקום הזה.

ינון אזולאי: השאלה מה היעד הסופי שלכם לגבי העובדים, ובמצב של עכשיו, בצפי שאתה אומר שאתה אמור לקבל עוד 100 עובדים מהתקציב שלכם באחוזים, כמה הולך עבור השכר?

סמי תורג'מן: תראו, אנחנו מחויבים לקלוט את שתי היחידות מחברת החשמל, זה "מאסט" עם הסכם קיבוצי לחמש שנים - -

קריאות: מובן, אבל מעבר לכך.

סמי תורג'מן: מעבר לכך, אנחנו מעריכים שבסופו של דבר נצרף עוד כ-80 עובדים כי יש פונקציות שלא קיימות בכלל.

סמי תורג'מן: פונקציית הסחר בחשמל – חייבים להקים אותה.

סמי תורג'מן: פונקציה של ייעוץ משפטי, פונקציה פיננסית, משאבי אנוש.

סמי תורג'מן: אנחנו הולכים לקלוט את כל האחריות על חירום במשק החשמל וצריך פונקציה שתבנה את היכולת הזאת.

סמי תורג'מן: אני חושב שהמטה של החברה מאוד-מאוד רזה, אפילו הייתי אומר רזה מדי בחלק מהפונקציות.

סמי תורג'מן: נכון לעכשיו, מה שאנחנו מתכננים, אנחנו לא מתכוונים לגדול פה לאיזו מפלצת.

ינון אזולאי: חשוב מה שאמרת, שקלטתם עובדים והם לא הלכו ולא פיטרו אותם – אני חושב שזה אחד הדברים הכי חשובים.

מיקי לוי: אני חושב שזה חלק מהרפורמה של משק החשמל.

מיקי לוי: נכון ש - - - האם קודם כל האסיפה הכללית תאשר או אנחנו נאשר - -

משה גפני: מיקי, אני מקבל את הדברים האלה, אני מסכים, זה הרפורמה בעניין וצריך לאשר את זה אבל יש לי חשש קל שבקלים שאומר שמסיבה כל שהיא האסיפה הכללית לא תאשר את זה, אנחנו נשארים עם אישור שלנו, תלוי ועומד, שאיבדנו עליו שליטה.

משה גפני: האסיפה לא אישרה, כמו שינון אומר – היא לא התכנסה.

משה גפני: אני מציע שנאשר את זה.

משה גפני: אני אגיש רביזיה על ההחלטה ואז הם יבוא ויגידו שהאסיפה הכללית אישרה ואני מסיר את הרביזיה.

מיקי לוי: אני מבקש דבר נוסף, אני מתייעץ עם אודי – אם בעוד שנה תבואו הנה ל-20 דקות, חצי שעה, לתת לנו איזה שהוא דיווח על מה עבר מאז שהכסף עבר – האם זה בסדר?

קריאות: נשמח לעשות את זה.

אריאל אבלין: אדוני היושב-ראש, אני חושב שזה מייצר לנו קושי ואני אנסה להסביר אותו, אני רוצה להבין גם מהיועצת המשפטית של הוועדה – אם כשעושים רביזיה, זה מאפשר למדינה - -

משה גפני: אין מציאות כזאת שאני לא מבטל את הרביזיה.

משה גפני: אין מציאות כזאת.

קריאות: - - -

משה גפני: אני מושך את זה.

אריאל אבלין: - - - זה מקשה עלינו.

משה גפני: בסדר, מקשה.

משה גפני: לי לא קשה?

שלומית ארליך: אודי, אבל אם היום בערב יש לכם את אישור האסיפה, אז - -

אודי אדירי: תקשיבו, אני לא חושב שיש כאן חשיפה.

אודי אדירי: בואו נבין רגע מה מטריד אתכם, לכל דבר ניתן לתת פתרון.

אודי אדירי: אם מה שמטריד אתכם זה שאתם רוצים לוודא שלא יעבור כסף מקופת המדינה לחברה בעקבות האישור הזה אלא אם אושר הדיבידנד, ואני חושב שזה מה שמטריד את היושב-ראש, שלא ייצא מצב שהוא אישר השקעה ב-200 מיליון שקל בחברה בהתבסס על מצג - -

משה גפני: אודי, חבל, הייתי יכול לקבוע את הישיבה מחר.

משה גפני: היום בערב אני מושך.

אודי אדירי: אנחנו חתמנו על ההסכם עם החברה תחת שני תנאים.

אודי אדירי: בלי התקיים שני התנאים האלה, אנחנו לא יכולים להעביר כסף לחברה.

אודי אדירי: מה שאנחנו כן רוצים לעשות בשנת התקציב הזאת זה לפתוח הרשאה להתחייב את ההתחייבות בשנת התקציב.

אודי אדירי: עכשיו, יכול להיות שהאסיפה הערב לא תתקיים, שמעתם את הבעיה עם אחד השרים וזה יאושר בעוד שבוע, אבל זאת שנת התקציב הבאה.

קריאות: - - -

אודי אדירי: אני אגיד לכם מה אני מוכן לעשות, וזה לדעתי פותר את הבעיה: היום ההסכם שחתמנו אתם, יש בו תנאי מתלה שהוא אישור הוועדה.

אודי אדירי: עכשיו, אתה יכול להגיד לי שאני יכול לתקן את ההסכם בלי לבוא אליך.

ינון אזולאי: אבל ברגע שאת המציע הרשאה להתחייב, הווה אומר שאנחנו לא יכולים יותר לגעת בכסף.

אודי אדירי: רגע, לא.

ינון אזולאי: אנחנו יודעים הרי מה המשרדים עושים ביום האחרון - - -

אודי אדירי: שנייה רגע.

אודי אדירי: הכסף, לפי ההסכם לא יוצא - -

ינון אזולאי: אבל זה הרשאה להתחייב.

אודי אדירי: שניה.

ינון אזולאי: אבל זה הרשאה להתחייב, מה זה לא - - -

אודי אדירי: אם עכשיו אני מוכן להתחייב שאם הדבר הזה לא יתקיים – אנחנו לא נתקן את ההסכם למרות שיש - - - אני מתחייב פה לפרוטוקול שאני לא מתקן את ההסכם הזה בלי לבוא אליכם.

משה גפני: תודה, הבנו.

משה גפני: עם כל הכבוד, מספיק.

משה גפני: אני דוחה את הישיבה הזאת לעוד שבוע ונראה מה יקרה בשבוע הזה.

משה גפני: בקשת רשות החברות הממשלתיות – בקשה לאישור ועדת הכספים להשקעת ממשלה בהון מניות – חברת ניהול המערכת בע"מ.

משה גפני: מי בעד אישור הבקשה ירים את ידו?

משה גפני: הבקשה אושרה.

משה גפני: הבקשה אושרה.

משה גפני: אני מגיש רביזיה על ההחלטה ואנחנו נדבר.

ינון אזולאי: ותוסיף לאותו שר בקשה.

משה גפני: רגע, שכחתי את מה שמיקי אמר, אני מצטרף לזה.

משה גפני: אני מבקש שבעוד שנה תבואו לכאן, לקבל דיווח, וההחלטה הזאת מצטרפת להחלטה הפורמלית - -

מיקי לוי: - - -

משה גפני: - - שיבואו לפה לדווח על מה שנעשה עם חברת ניהול המערכת לאחר שהתקבל הכסף.

ינון אזולאי: גם הוועדה קוראת לאותו שר שלא חתם עדין – שיחתום.

ינון אזולאי: שר המשפטים עדין לא חתם – שיחתום.

קריאות: - - -

מיקי לוי: תגידו מי?

סמי תורג'מן: השר שאחראי על רשות החברות, השר אמסלם.

משה גפני: למה לא חתם?

מיקי לוי: דבר עם אמסלם, הוא לא חתם.

מיקי לוי: דבר אתו שיחתום 200 מיליון שקל השקעה, העברה דיבידנד – זו אחריות כבדה.

משה גפני: יש לך בעיה לדבר עם דודי אמסלם?

אודי אדירי: דיברנו אתו.

משה גפני: ומה הוא אמר?

משה גפני: תודה רבה.

משה גפני: תהיה רגוע.

משה גפני: היה יכול לשבת פה יושב-ראש ועדת הכספים שעכשיו הוא לא היה בכלל בארץ, הוא היה בדובאי.

משה גפני: תודה רבה.

משה גפני: הישיבה נעולה.